USKOK je podnio optužnicu protiv zadarskog gradonačelnika Božidara Kalmete. Nakon provedene istrage, pred Županijskim sudom u Zagrebu podignuta je optužnica protiv njega i još 12 hrvatskih državljana: Z. L. (1963.), M. M. (1968.), J. S. (1972.), S. B. (1962.), I . P. (1966.), D. K. (1952.), I. B. (1953.), M. B. (1959.), S. V. (1967.), J. P. (1962.), M. L. (1967.), P. P. (1956.) zbog počinjenja kaznenih djela udruživanja za počinjenje kaznenih djela, zlouporabe položaja i ovlasti, primanja i davanja mita, poticanja na primanje mita te pomaganja u primanju mita.

Kalmetu se zajedno s ostalim osumnjičenima tereti za izvlačenje novca iz HAC-a.

Zadarski gradonačelnik Božidar Kalmeta u trenutku našeg poziva nije znao za podnošenje optužnice protiv njega.

– Ne znam, ne znam, nisam vidio, moram pogledati pa ću vam se javiti – rekao nam je Kalmeta te ubrzo odbacio krivnju.

– Duboko sam vjerovao da optužnica neće biti podignuta jer nisam kriv. Sad mi preostaje da pravno rješavam taj slučaj – rekao nam je Kalmeta. Upitan hoće li i on, kako je to najavila kninska gradonačelnica Josipa Rimac, u slučaju da bude podignuta protiv nje optužnica dati ostavku na stranačke i gradske dužnosti, Kalmeta je odgovorio:

– Ne, jer nisam kriv, kazao je.

Nakon izjave telefonom zadarski gradonačelnik je dao izjavu okupljenim novinarima.

Kalmeta: Potvrdi li se optužnica ponudit ću ostavku na sve stranačke dužnosti, no ostajem gradonačelnik

– Nemam nikakve veze s time i ništa nisam skrivio. Ovo nije ni prva ni zadnja optužnica, ovo je prvi korak. Sada slijedi utvrđivanje vjerodostojnosti optužnice na sudu. Nastavljamo bitku. Krize vlasti nema, u drugim gradovima gradonačelnici su bili i odsutni pa je grad normalno funkcionirao. Lako je svašta napisati. S ostalima s optužnice nemam kontakta otkad sam prestao biti ministar. Vjerovao sam da optužnica neće biti podignuta, no ipak sam očekivao, iako znam da nisam kriv. Ne bih davao ocjenu o političkoj motiviranosti. Čuo sam se jučer s Karamarkom oko neke druge stvari, a naravno da ću se čuti – rekao je Kalmeta pred zadarskim novinarima.

Zadarski gradonačelnik Božidar Kalmeta za Večernji list je izjavio da će u slučaju da se potvrdi optužnica protiv njega ponuditi ostavku na sve stranačke dužnosti u HDZ-u, ali da ostavku na mjesto gradonačelnika Zadra ne da. - Mom kolegi Butkoviću se sudilo četiri godine i dokazao je nevinost pa vjerujem da imam i ja pravo dokazati svoju nevinost. S druge strane, oni koji najviše laju i traže ostavku od mene, a to je SDP, otvoreno podržavaju osuđenog gradonačelnika Dubrovnika Vlahušića - rekao je Kalmeta.

Drugookrivljeni Zdravko Livaković, bivši državni tajnik u Kalmetinu ministarstvu nije želio komentirati optužnicu.

– Čuo sam za optužnicu. Ne znam, koji sam okrivljeni, ne čitam stranicu USKOK-a i nemam komentara – rekao nam je Zdravko Livaković.

U nastavku donosimo priopćenje USKOK-a u cijelosti:

"USKOK je, nakon provedene istrage, pred Županijskim sudom u Zagrebu podigao optužnicu protiv 13 hrvatskih državljana B. K. (1958.), Z. L. (1963.), M. M. (1968.), J. S. (1972.), S. B. (1962.), I . P. (1966.), D. K. (1952.), I. B. (1953.), M. B. (1959.), S. V. (1967.), J. P. (1962.), M. L. (1967.), P. P. (1956.) zbog počinjenja kaznenih djela udruživanja za počinjenje kaznenih djela, zlouporabe položaja i ovlasti, primanja i davanja mita, poticanja na primanje mita te pomaganja u primanju mita. (5. 6. 2015. )

Optužnicom se I. okr., kao ministru mora, prometa i infrastrukture i jedinom članu Skupštine trgovačkih društava Hrvatske ceste (HC) i Hrvatske autoceste (HAC), stavlja na teret da je, od 2005. do kraja 2010. godine, u cilju stjecanja koristi za sebe i druge na teret HAC-a i HC-a, u zajedničko djelovanje povezao II. okr., državnog tajnika u navedenom Ministarstvu te predsjednika Nadzornog odbora HAC-a i HC-a, III. okr., člana Uprave HAC-a te potom pomoćnika ministra u navedenom Ministarstvu, IV. okr., člana Uprave HAC-a, i V. okr., predsjednika Uprave HC-a, te nakon toga predsjednika Uprave HAC-a. U cilju ostvarenja plana grupe, okrivljenici su, sukladno prethodnom dogovoru, počinili više kaznenih djela primanja i davanja mita te zlouporabe položaja i ovlasti, i to na način da su realizirali izvlačenje novca iz društava HAC i HC putem angažiranih izvođača, te su koristeći autoritet investitora, te stavljanjem u izgled pogodnosti, od izvođača tražili isplatu određenih novčanih sredstava. Iznos od 1.000.000 kuna im je isplaćen u gotovini, dok je isplata preostalog dijela sredstava ostvarena putem trgovačkih društava i obrta povezanih sa VI. okr., kojima su VII. okr., VIII okr. i IX okr. u ime svojih trgovačkih društava plaćali fiktivne račune za neizvršene usluge. Tako uplaćeni novac je VI. okr. podizao s računa svojih trgovačkih društava i obrta, te je potom, sukladno dogovoru, dio podignutog novca zadržao za sebe dok su se preostalim dijelom okoristili I., II., III., IV. i V. okrivljeni. Na opisani način pripadnici grupe, I., II., III., IV. i V. okrivljeni međusobno su podijelili iznose od 15,112.243,36 kuna i 858.466,90 eura, dok je VI. okr. pribavio korist od 3,893.524,66 kuna i 221.311,13 eura, VII. okr. u iznosu od 730.927,00 kuna, VIII. okr. u iznosu od 730.927,00 kuna, te X. okr. u iznosu od 133.333,33 eura.

Nadalje se optužnicom XI. okr., kao predsjedniku Uprave HAC-a, XII. i IV. okr., kao članovima Uprave HAC-a, stavlja na teret da su, tijekom 2008. i 2009. godine, s izvođačima radova na projektima investitor kojih je HAC, dogovorili plaćanje naknade kako bi im, na štetu HAC-a, pogodovali pri dobivanju poslova ili tijekom realizacije već ugovorenih poslova. Tako dogovorene naknade su VII. okr., član Uprave jednog društva, te drugi investitori isplaćivali na način da su u ime svojih trgovačkih društava plaćali fiktivne račune za neizvršene usluge, te je potom VI. okr. tako uplaćeni novac podizao s računa svojih trgovačkih društava i obrta, nakon čega je, sukladno dogovoru, dio podignutog novca zadržao za sebe, dok su se preostalim iznosom okoristili, IV. okr. u iznosu od 206.880 eura, XI. okr. u iznosima od 639.936,00 kuna i 206.880 eura, XII. okr. u iznosima od 639.936,00 kuna i 206.880 eura, te VI. okr. u iznosima od 165.504 eura i 319.968,00 kuna.

Osim navedenog, V. okr. se stavlja na teret da je, kao predsjednik Uprave HC-a, od 2007. do 2013. godine, u Zagrebu, od VII. okr., člana Uprave jednog društva, zatražio da mu to društvo za pogodovanje u opisanoj poslovnoj suradnji kupi nekretninu koju je on odabrao, na što je VII. okr. pristao, te je za korist V. okr. kupljena nekretnina u vrijednosti od 465.000 eura."

>> Hajdaš Dončić i Kalmeta održali presicu bez novinarskih pitanja

>> S. Glasovac: Sanader je za Kalmetu mala beba. Kalmeta: Vi biste mene likvidirali